สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 6 พ.ย. 60
6 พ.ย. 2560

ดัชนีดาวโจนส์ตลาดหุ้นนิวยอร์กปิดทำนิวไฮเมื่อวันศุกร์ (3 พ.ย.) ด้วยปัจจัยบวกจากรายงานผลประกอบการที่แข็งแกร่งของบริษัทเทคโนโลยียักษ์ใหญ่อย่างแอปเปิล อิงค์ ซึ่งช่วยหนุนหุ้นแอปเปิลทะยานขึ้นอย่างแข็งแกร่ง นอกจากนี้ หุ้นแอปเปิลยังหนุนดัชนี NASDAQ ปิดทำนิวไฮครั้งที่ 63 ของปีนี้ ซึ่งทุบสถิติเดิมที่เคยทำนิวไฮได้สูงสุดจำนวน 62 ครั้งในปี 2523
ดัชนีเฉลี่ยอุตสาหกรรมดาวโจนส์ปิดที่ 23,539.19 จุด เพิ่มขึ้น 22.93 จุด หรือ +0.10% ดัชนี NASDAQ ปิดที่ 6,764.44 จุด เพิ่มขึ้น 49.49 จุด หรือ +0.74% ดัชนี S&amp;P500 ปิดที่ 2,587.84 จุด เพิ่มขึ้น 7.99 จุด หรือ +0.31%
 
ตลาดหุ้นยุโรปปิดดีดตัวขึ้นเมื่อวันศุกร์ (3 พ.ย.) โดยดัชนี DAX ตลาดหุ้นเยอรมันและดัชนี FTSE 100 ตลาดหุ้นลอนดอนต่างทำสถิติปิดที่ระดับสูงสุดเป็นประวัติการณ์ ถึงแม้ในระหว่างวัน แรงบวกในตลาดหุ้นยุโรปจะถูกสกัดจากรายงานผลประกอบการที่น่าผิดหวังของบริษัทจดทะเบียนยักษ์ใหญ่บางรายก็ตาม
ดัชนี Stoxx Europe 600 ปรับตัวขึ้น 1.12 จุด หรือ 0.28% ปิดที่ 396.06 จุด
ดัชนี CAC-40 ตลาดหุ้นฝรั่งเศสปิดที่ 5,517.97 จุด เพิ่มขึ้น 7.47 จุด หรือ +0.14% ดัชนี DAX ตลาดหุ้นเยอรมันปิดที่ 13,478.86 จุด เพิ่มขึ้น 37.93 จุด หรือ +0.28% ดัชนี FTSE 100 ตลาดหุ้นลอนดอนปิดที่ 7,560.35 จุด เพิ่มขึ้น 5.03 จุด หรือ +0.07%
 
ตลาดหุ้นลอนดอนปิดขยับขึ้นเมื่อวันศุกร์ (3 พ.ย.) โดยดัชนี FTSE 100 ทำสถิติปิดที่ระดับสูงสุดเป็นประวัติการณ์ ถึงแม้ในระหว่างวัน แรงบวกในตลาดจะถูกสกัดจากสกุลเงินปอนด์ที่แข็งค่าขึ้นเมื่อเทียบกับดอลลาร์สหรัฐ
ดัชนี FTSE 100 เพิ่มขึ้น 5.03 จุด หรือ +0.07% ปิดที่ 7,560.35 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดทำสถิติสูงสุดในรอบกว่า 2 ปีเมื่อวันศุกร์ (3 พ.ย.) หลังสหรัฐเปิดเผยจำนวนแท่นขุดเจาะน้ำมันที่มีการใช้งานในช่วงสัปดาห์ที่ผ่านมา ปรับตัวลดลงสู่ระดับต่ำสุดนับตั้งแต่เดือนพ.ค. นอกจากนี้ตลาดน้ำมันยังได้ปัจจัยบวกจากกระแสคาดการณ์ที่ว่า กลุ่มประเทศผู้ส่งออกน้ำมัน (โอเปก) อาจตกลงขยายเวลาปรับลดกำลังการผลิตน้ำมันออกไปอีก 9 เดือน ในการประชุมกลุ่มโอเปกเดือนนี้
สัญญาน้ำมันดิบ WTI ส่งมอบเดือนธ.ค. เพิ่มขึ้น 1.10 ดอลลาร์ หรือ 2% ปิดที่ 55.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. เพิ่มขึ้น 1.45 ดอลลาร์ หรือ 2.4% ปิดที่ 62.07 ดอลลาร์/บาร์เรล
 
สัญญาทองคำตลาดนิวยอร์กปิดที่ระดับต่ำสุดในรอบเกือบ 3 เดือนเมื่อวันศุกร์ (3 พ.ย.) จากแรงกดดันของสกุลเงินดอลลาร์สหรัฐที่แข็งค่าขึ้นขานรับข้อมูลภาคบริการที่แข็งแกร่งของสหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 8.9 ดอลลาร์ หรือ 0.7% ปิดที่ระดับ 1269.2 ดอลลาร์/ออนซ์
สัญญาโลหะเงินส่งมอบเดือนเดือนธ.ค. ลดลง 30.3 เซนต์ หรือ 1.77% ปิดที่ 16.834 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 5.9 ดอลลาร์ หรือ 0.64% ปิดที่ 921.90 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 0.3% ปิดที่ 991.50 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อวันศุกร์ (3 พ.ย.) ด้วยแรงหนุนจากข้อมูลเศรษฐกิจที่แข็งแกร่งของสหรัฐ
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1608 ดอลลาร์ จากระดับ 1.1661 ดอลลาร์ ในขณะที่ปอนด์แข็งค่าขึ้นแตะ 1.3069 ดอลลาร์ จากระดับ 1.3063 ดอลลาร์ และดอลลาร์ออสเตรเลียอ่อนค่าลง ที่ระดับ 0.7650 ดอลลาร์ จากระดับ 0.7718 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 114.17 เยน จากระดับ 113.99 เยน และแข็งค่าขึ้นเมื่อเทียบกับฟรังก์สวิส ที่ระดับ 1.0007 ฟรังก์สวิส จากระดับ 0.9992 ฟรังก์สวิส